ddrg/super_eurlex huggingface dataset:
KIRJALLINEN KYSYMYS P-3075/02 esittäjä(t): Ulpu Iivari (PSE) neuvostolle. Orkestereiden kaksoisverotus.



Virallinen lehti nro 137 E , 12/06/2003 s. 0155 - 0155



KIRJALLINEN KYSYMYS P-3075/02 esittäjä(t): Ulpu Iivari (PSE) neuvostolle (22. lokakuuta 2002) Aihe: Orkestereiden kaksoisverotus Yhteisön lainsäädännössä ja erityisesti EY:n perustamissopimuksen 49 artiklassa jäsenvaltioita kielletään rajoittamasta palvelujen vapaata tarjoamista kaksoisverotuksen kautta. Tiedossani on tapaus, jossa pääosin julkisilla varoilla rahoitettu suomalainen kamariorkesteri Avanti! on joutunut kaksoisverotuksen kohteeksi Saksassa, Schleswig-Holsteinin osavaltiossa, missä se esiintyi osavaltion musiikkijuhlilla elokuussa 2001. Avanti! joutui maksamaan kiertuepalkkiostaan veroja osavaltiolle, vaikka se maiden välisen verotussopimuksen mukaisesti toimitti saksalaisille Suomen viranomaisten todistukset siitä, että se saa julkista tukea toimintaansa, että kyseistä matkaa on tuettu julkisin varoin ja että se toimii työnantajana eli maksaa muusikoille palkkiot ja suorittaa niistä veronpidätykset ja hoitaa työnantajamaksut. Orkesteri on kirjelmöinyt kaksoisverotuksesta osavaltion veroviranomaisen kanssa jo lähes kaksi vuotta, eikä loppua näy. Tiedustelen neuvostolta, pitääkö se tämänkaltaisia tapauksia sisämarkkinoiden toimivuuteen kohdistuvana esteenä? Mitä se aikoo tehdä sisämarkkinoiden toiminnan parantamiseksi erityisesti kaksoisverotukseen liittyvien ongelmien suhteen? Vastaus (18. helmikuuta 2003) Neuvosto ei voi ottaa kantaa siihen, miten jokin jäsenvaltio soveltaa veroja ja maksuja koskevia määräyksiä. Lisäksi neuvosto muistuttaa parlamentin jäsenelle, että EY:n perustamissopimuksen 293 artiklan mukaan jäsenvaltiot ryhtyvät keskenään tarvittaessa neuvotteluihin taatakseen kansalaistensa hyväksi muuan muassa kaksinkertaisen verotuksen poistamisen yhteisön alueella.
KIRJALLINEN KYSYMYS P-2655/02 esittäjä(t): Robert Evans (PSE) komissiolle. Egyptissä vangitut Maajid Nawaz, Ian Malcolm Nisbett ja Reza Pankhurst.



Virallinen lehti nro 137 E , 12/06/2003 s. 0103 - 0104



KIRJALLINEN KYSYMYS P-2655/02 esittäjä(t): Robert Evans (PSE) komissiolle (13. syyskuuta 2002) Aihe: Egyptissä vangitut Maajid Nawaz, Ian Malcolm Nisbett ja Reza Pankhurst Kolme nuorta brittiläistä muslimimiestä Maajid Nawaz, Ian Malcolm Nisbett ja Reza Pankhurst ovat olleet vangittuina Egyptissä viiden kuukauden ajan. Huolenaiheena on ollut heidän kohtelunsa, johon on väitetty kuuluneen kidutusta ja Geneven yleissopimuksen vastaisia toimia. Ison-Britannian hallitus on esittänyt heidän kohtelustaan virallisen valituksen Egyptin hallitukselle. Mihin toimiin komissio aikoo ryhtyä tukeakseen Ison-Britannian hallitusta tässä asiassa ja lopettaakseen näiden miesten ihmisoikeuksiin kohdistuvat loukkaukset? Christopher Pattenin komission puolesta antama vastaus (3. lokakuuta 2002) Al Tahir -ryhmän 26 henkilöä, mukaan lukien arvoisan parlamentin jäsenen mainitsemat kolme Ison-Britannian kansalaista, pidätettiin huhtikuussa 2002 ja 4. elokuuta 2002 heille luettiin syyte kuulumisesta kiellettyyn järjestöön ja sen tavoitteiden, muun muassa Egyptin hallituksen kumoamisen ja islamilaisen kalifaatin perustamisen, edistämisestä. Tapausta käsitellään valtion turvallisuusasioita käsittelevässä hätätuomioistuimessa 20. lokakuuta 2002. Neljäs samaan aikaan pidätetty britti vapautettiin ilman syytteitä. Komissio on tietoinen miesten kohtelua koskevista väitteistä, joita Britanniassa olevat Al Tahirin jäsenet ovat esittäneet, sekä virallisista brittiläisistä yhteydenotoista Egyptin viranomaisiin tietojen saamiseksi. Brittimiesten pidätyksen aikana yhteydenpito heidän kanssaan oli ongelmallista, mutta komission saaman käsityksen mukaan konsulaatti voi nyt olla heihin säännöllisesti yhteydessä. Kuten on tavanomaista tällaisissa tapauksissa, asiaa käsittelevät myös Britannian viranomaiset. Komission Kairon lähetystö ja muiden jäsenvaltioiden suurlähetystöt pidetään täysin ajan tasalla asioiden kehittymisestä.
KIRJALLINEN KYSYMYS E-2882/02 esittäjä(t): María Valenciano Martínez-Orozco (PSE) komissiolle. Komission nostama kanne Espanjan valtiota vastaan — lipeäpitoisten puhdistusaineiden maahantuonti (asia C-358/01).



Virallinen lehti nro 110 E , 08/05/2003 s. 0118 - 0119



KIRJALLINEN KYSYMYS E-2882/02 esittäjä(t): María Valenciano Martínez-Orozco (PSE) komissiolle (14. lokakuuta 2002) Aihe: Komission nostama kanne Espanjan valtiota vastaan lipeäpitoisten puhdistusaineiden maahantuonti (asia C-358/01) Voisiko komissio kertoa, missä vaiheessa tämä menettely on parhaillaan? Voisiko komissio ilmoittaa, onko se saanut Espanjan hallitukselta mitään vastausta asiasta esitettyyn haasteeseen? Mihin konkreettisiin toimiin komissio aikoo ryhtyä ratkaistakseen asian ja varmistaakseen yhteisön lainsäädännön noudattamisen? Frederik Bolkesteinin komission puolesta antama vastaus (18. marraskuuta 2002) Arvoisan parlamentin jäsenen mainitsema rikkomisesta johtuva menettely on menettely nro 1999/4134, joka liittyy lipeäpitoisten puhdistusaineiden maahantuontia koskevaan Espanjan lainsäädäntöön. Komissio on saanut Espanjan viranomaisilta vastauksia EY:n perustamissopimuksen 226 artiklan nojalla käynnistetyn hallinnollisen menettelyn eri vaiheissa. Komissio katsoo, että annetut vastaukset eivät ole tyydyttäviä, että Espanja ei ole noudattanut perusteltua lausuntoa ja että Espanja on laiminlyönyt sille EY:n perustamissopimuksen 28 artiklan nojalla kuuluvat jäsenyysvelvoitteet kieltäytymällä päästämästä Espanjan markkinoille tuotteita, jotka on laillisesti valmistettu ja saatettu markkinoille muissa jäsenvaltioissa nimityksellä lipeäpitoinen puhdistusaine tai vastaavalla nimityksellä, koska niiden klooripitoisuus on alle 35 grammaa litraa kohti. Näin ollen komissio on saattanut asian Euroopan yhteisöjen tuomioistuimen ratkaistavaksi (asia C-2001/358). Asia on parhaillaan vireillä tuomioistuimessa.
KIRJALLINEN KYSYMYS E-2968/02 esittäjä(t): Jens-Peter Bonde (EDD) komissiolle. Avoin kilpailu KOM/A/6/01 — Hallintovirkamiehet (A7/A6) ulkosuhteiden alalla ja kehitysavun alalla.



Virallinen lehti nro 110 E , 08/05/2003 s. 0137 - 0138



KIRJALLINEN KYSYMYS E-2968/02 esittäjä(t): Jens-Peter Bonde (EDD) komissiolle (22. lokakuuta 2002) Aihe: Avoin kilpailu KOM/A/6/01 Hallintovirkamiehet (A7/A6) ulkosuhteiden alalla ja kehitysavun alalla Voisiko komissio vastata seuraaviin kysymyksiin, jotka koskevat avointa kilpailua KOM/A/6/01 hallintovirkamiesten palvelukseen ottamiseksi: - montako hakijaa varallaololuetteloon lopulta kirjattiin? - montako kunkin jäsenvaltion kansalaista varallaololuetteloon lopulta kirjattiin? - montako hakijaa, jolla on tai on ollut työsuhde komissioon tai muuhun EU:n toimielimeen, tuli haastatteluun (koe f)? - montako hakijaa, jolla on tai on ollut työsuhde komissioon tai muuhun EU:n toimielimeen, varallaololuetteloon lopulta kirjattiin (hakijat pyydetään ilmoittamaan jäsenvaltioittain)? Neil Kinnockin komission puolesta antama vastaus (6. joulukuuta 2002) Kilpailu KOM/A/6/01 on juuri päättynyt. Kilpailuilmoituksen mukaan ala 1 koskee ulkosuhteita, ja varallaololuettelossa on 80. Ala 2 koskee kehitysavun alaa, ja varallaololuettelossa on 250. Yllä mainittuun avoimeen kilpailuun liittyvät tilastot lähetetään suoraan arvoisalle parlamentin jäsenelle sekä parlamentin sihteeristölle. Komissio kerää parhaillaan tietoja voidakseen antaa täydelliset vastaukset kahteen viimeiseen kysymykseen. Komissio tiedottaa asiasta niin pian kuin mahdollista.
KIRJALLINEN KYSYMYS E-2835/02 esittäjä(t): Jorge Hernández Mollar (PPE-DE) komissiolle. Málaga-viinin pullottamiseen myönnettävä yhteisön tuki.



Virallinen lehti nro 110 E , 08/05/2003 s. 0112 - 0113



KIRJALLINEN KYSYMYS E-2835/02 esittäjä(t): Jorge Hernández Mollar (PPE-DE) komissiolle (9. lokakuuta 2002) Aihe: Málaga-viinin pullottamiseen myönnettävä yhteisön tuki Espanjan liittyessä Euroopan unioniin vuonna 1986 suurin osa Andalusian tuotannosta myytiin ulkomaille pullottamatta. Tämä käytäntö on miltei hävinnyt sherryntuottajien keskuudesta, mutta kolmasosa málaga-viineistä myydään yhä ulkomaille pullottamatta. Noin kahden miljoonan litran vuotuisesta tuotannosta vain kolmannes málaga-viineistä viedään ulkomaille ja vain kolmannes myynnistä on pullotettu, vaikka tuottajat haluaisivat, että viiden vuoden kuluessa kaikki málaga-viini myytäisiin pullotettuna ja näin vältettäisiin se, että tuote joutuu yleisnimiä muistuttavien nimien luetteloon ja sen tavaramerkkiä ei kunnioiteta erityisesti Yhdysvalloissa. Voiko komissio ilmoittaa, missä määrin se voisi tukea espanjalaisten málaga-viinien tuottajien pyrkimyksiä, jotta viiden vuoden kuluessa saavutettaisiin tavoite, että koko tuotanto myydään ulkomaille pullotettuna ja alkuperämerkinnällä varustettuna? Franz Fischlerin komission puolesta antama vastaus (21. marraskuuta 2002) Mitä tulee viinien pullottamiseen alkuperäalueella, on tarpeen viitata yhteisön tuomioistuimen asiassa C-388/95 16. toukokuuta 2000 antamaan tuomioon(1). On silti painotettava, että Malagan seudun viinien pullottaminen tuotantoalueella ei itsessään voi olla yleisnimiä muistuttavien nimien luetteloon liittyvän ongelman ratkaisu, sillä sopimukset niitä käyttävien maiden kanssa ovat edelleen välttämättömiä. Komissio tekee kaikkensa kolmansien maiden kanssa tehtävien kahdenvälisten viinejä ja alkoholijuomia koskevien sopimusten lopulliseksi solmimiseksi. Samalla käydään parhaillaan neuvotteluita Yhdysvaltain kanssa. (1) Oikeustapauskokoelma 2000, sivu I-03123.
KIRJALLINEN KYSYMYS E-3606/02

esittäjä(t): Dieter-Lebrecht Koch (PPE-DE) komissiolle

(16. joulukuuta 2002)

Aihe: Asuntoautoilu

Camping- ja asuntovaunumatkailu on yksi Euroopan matkailuelinkeinon tärkeimpiä osa-alueita. Campingalueet ja asuntovaunut tarjoavat noin 18 miljoonaa vuodepaikkaa ja siten enemmän yöpymispaikkoja kuin perinteiset hotellit, jotka tarjoavat noin 8,7 miljoonaa vuodepaikkaa.

Yksi lomanviettämismuoto, jonka merkitys jatkuvasti kasvaa, on asuntoautoilu, joka ei ole sidoksissa tiettyyn paikkaan. Asuntoautoilijat eivät useinkaan käytä leirintäalueita vaan asuntoautoille varattuja paikkoja, joita muun muassa campingalueet, virkistysalueet ja kunnat tarjoavat kaupunkimatkailijoiden käyttöön. EU:n jäsenvaltioissa on 16 000 campingalueen ohella tarjolla vain 640 asuntoautoille varattua aluetta. Saksassa tämä suhdeluku on hieman suotuisampi. Asuntoautoilun lisääntyessä määrällisesti (asuntoautojen määrä on viimeisten kymmenen vuoden aikana noussut melkein 70 prosentilla ja on nykyisin 992 194) ja laatuvaatimusten kasvaessa on odotettavissa, että asuntoautopaikkoja tarvitaan vastedes enemmän koko Euroopassa. Asuntoautoille tarkoitettujen alueiden varustelusta riippuen voidaan täyttää asuntoautoilijoiden toiveet turvallisuuden parantamisesta. Lisäksi nämä alueet tarjoavat yleensä asuntoautojen käyttöön vesi- ja jätevesihuoltopalvelut ja jätesäiliöt. Siten asuntoautoalueet edistävät myös näiden ajoneuvojen ympäristöystävällistä käyttöä. Usein jo asuntoautoalueille tietä viitoittavat sopivankokoiset kyltit lisäävät liikenteen sujuvuutta, koska siten voidaan välttyä siltä, että näiden suurten ajoneuvojen ajajat joutuvat etsimään parkkipaikkaa ja vaikeuttavat siten liikennettä.

Missä määrin komissio aikoo ottaa tämän tarpeen huomioon ja perustaa vastuullisia elimiä kehittämään asuntoautomatkailua sekä laatimaan yhtenäisiä suunnitelmia ja suuntaviivoja asuntoautoalueita varten?

Erkki Liikasen komission puolesta antama vastaus

(27. tammikuuta 2003)

Komissio on tietoinen camping- ja asuntovaunumatkailun merkityksestä Euroopassa. Euroopan yhteisöjen tilastotoimiston (Eurostat) ja jäsenvaltioiden antamien tietojen mukaan leirintäalueiden kapasiteetti EU:ssa on lähestulkoon yhtä suuri kuin hotellien ja niitä vastaavien majoitusmuotojen kapasiteetti. Lisäksi on selvää, että asuntoautoilun osuus ulkoilmayöpymisistä kasvaa jatkuvasti, ja tämä edellyttää asianmukaisia alueita.

Matkailualan institutionaaliset tai sääntelyyn liittyvät järjestelyt eivät kuitenkaan kuulu Euroopan yhteisön toimivaltaan. Näin ollen komissio ei aio ryhtyä camping- ja asuntovaunumatkailua ja nimenomaisesti asuntoautoilupaikkoja koskeviin toimiin, joita arvoisa parlamentin jäsen esittää. Tämä kuuluu kysymyksiin, joita jäsenvaltioiden on käsiteltävä perustuslakinsa mukaisesti joko kansallisella tai alueellisella tasolla.
KIRJALLINEN KYSYMYS E-1029/02 esittäjä(t): Anna Karamanou (PSE) komissiolle. Neljäntoista tytön traaginen menehtyminen Saudi-Arabiassa.



Virallinen lehti nro 110 E , 08/05/2003 s. 0008 - 0009



KIRJALLINEN KYSYMYS E-1029/02 esittäjä(t): Anna Karamanou (PSE) komissiolle (15. huhtikuuta 2002) Aihe: Neljäntoista tytön traaginen menehtyminen Saudi-Arabiassa Arab News -sanomalehden ja Amnesty Internationalin esittämien syytösten mukaan 14 tyttöä menehtyi ja kymmenet muut loukkaantuivat koulussa syttyneessä tulipalossa Mekkassa 11. maaliskuuta 2002, kun uskonnollinen poliisi (Mutawwa'in) esti tyttöjä pakenemasta palavasta rakennuksesta, koska he eivät olleet pukeutuneet huntuun eikä läsnä ollut miespuolisia sukulaisia ottamassa heitä vastaan. Lisäksi uskonnollinen poliisi kielsi pelastusryhmiä menemästä koulurakennukseen, koska miehet eivät saa olla kosketuksissa naisten kanssa. Tämä traaginen tapaus on osuva esimerkki ihmishengelle koituvista traagisista seurauksista, joita sukupuoleen perustuva syrjintä voi aiheuttaa. On huomattava, että Saudi-Arabia on allekirjoittanut kaikkinaisen naisten syrjinnän poistamista koskevan yleissopimuksen (CEDAW). Aikooko komissio painostaa Saudi-Arabian hallitusta, jotta se tutkisi välittömästi nämä traagiset kuolemantapaukset ja saattaisi sen jälkeen syylliset oikeuden eteen vastaavien ilmiöiden välttämiseksi tulevaisuudessa? Aikooko komissio ryhtyä toimiin maan hallituksen suhteen, jotta naisia halventavat ja naisiin kohdistuvaa syrjintää ylläpitävät politiikat ja käytänteet poistettaisiin? Christopher Pattenin komission puolesta antama vastaus (21. toukokuuta 2002) Koska komissiolla ei ole vielä lähetystöä Riadissa, se on kuullut 14 sauditytön traagisesta kuolemasta lähinnä tiedotusvälineiden kautta. Mikäli olosuhteista kertovat raportit pitävät paikkansa, tapahtumia ei voi mitenkään hyväksyä eikä perustella. Komissio aikoo keskustella aiheesta neuvoston Lähi-idän ja Persianlahden työryhmässä ja pyytää jäsenvaltioilta lisätietoja. Komissio pitää Saudi-Arabian ihmisoikeustilannetta, sukupuolisyrjintä mukaan luettuna, vakavana huolenaiheena. Se ottaa nämä aiheet säännöllisesti esiin vuosittain kokoontuvassa EU:n ja Persianlahden yhteistyöneuvoston yhteisneuvostossa. Lisäksi Persianlahden yhteistyöneuvoston kanssa parhaillaan neuvoteltavaan vapaakauppasopimukseen sisällytetään ihmisoikeuslauseke. Komissio suunnittelee avaavansa lähetystön Riadiin vuoden 2002 loppupuolella. Tällainen läsnäolo paikan päällä edustaa merkittävää kehitysaskelta kahdenvälisissä suhteissamme; se tarjoaa mahdollisuuden vahvistaa ihmisoikeuksista käytävää vuoropuhelua saudihallituksen kanssa ja siinä ohessa ottaa esiin tiettyjä yksittäistapauksia. Komissio haluaa vakuuttaa arvoisalle parlamentin jäsenelle jatkavansa ponnisteluja ihmisoikeustilanteen, johon sisältyy myös sukupuolisyrjintä, kohentamiseksi Saudi-Arabiassa.
KIRJALLINEN KYSYMYS P-2817/02 esittäjä(t): Bill Newton Dunn (ELDR) komissiolle. Sitruunalevite ja omena- ja rusinatäyte.



Virallinen lehti nro 110 E , 08/05/2003 s. 0110 - 0110



KIRJALLINEN KYSYMYS P-2817/02 esittäjä(t): Bill Newton Dunn (ELDR) komissiolle (30. syyskuuta 2002) Aihe: Sitruunalevite ja omena- ja rusinatäyte Englantilainen sanomalehti The Sunday Telegraph, joka on tunnettu tavastaan julkaista epätarkkaa EU:n vastaista propagandaa, väitti 21. syyskuuta 2002 ilmestyneessä numerossaan, että EU:n direktiivistä elintarvikkeina käytettävistä hedelmähilloista, hyytelöistä ja marmeladeista sekä makeutetusta kastanjasoseesta on esitetty tarkistettu versio, jonka mukaan tulevaisuudessa Yhdistyneessä kuningaskunnassa on laitonta laittaa tuotemerkintään sitruunalevite tai omena- ja rusinatäyte. Mikä on totuus? Franz Fischlerin komission puolesta antama vastaus (18. lokakuuta 2002) Sitruunalevite on tuote, joka valmistetaan pääasiassa ravintorasvoihin tai muihin öljyihin (tai molemmista) pohjautuvasta emulsiosta, sokerista, munista tai munankeltuaisesta (tai molemmista) sekä sitruunasoseen, sitruunan hedelmälihan tai sitruunan mistä tahansa yhdistelmästä. Omena- ja rusinatäyte on tuote, joka valmistetaan pääasiassa makeutusaineesta, viinirypäleistä, sitrushedelmän kuorista, sokerista tai muusta hiilihydraatista, talista tai vastaavasta rasvasta, etikasta tai muusta etikkahaposta sekä mahdollisesti muista aineksista. Elintarvikkeina käytettävistä hedelmähilloista, hyytelöistä ja marmeladeista sekä makeutetusta kastanjasoseesta 20 päivänä joulukuuta 2001 annetussa neuvoston direktiivissä 2001/113/EY(1) määritellään nimitykset hillo, erikoishillo, marmeladi, hyytelömarmeladi ja makeutettu kastanjasose. Tuotteiden, joista käytetään näitä nimityksiä, koostumuksen on vastattava neuvoston direktiivin 2001/113/EY liitteessä I esitettyjä määritelmiä. Kyseisessä direktiivissä ei kielletä nimitysten omena- ja rusinatäyte tai sitruunalevite käyttämistä tämän vastauksen alussa kuvatuista tuotteista. (1) EYVL L 10, 12.1.2002.
KIRJALLINEN KYSYMYS E-3374/02 esittäjä(t): Jonas Sjöstedt (GUE/NGL) komissiolle. Marta Andreasenin kritiikki tilinpitojärjestelmää kohtaan.



Virallinen lehti nro 137 E , 12/06/2003 s. 0196 - 0197



KIRJALLINEN KYSYMYS E-3374/02 esittäjä(t): Jonas Sjöstedt (GUE/NGL) komissiolle (27. marraskuuta 2002) Aihe: Marta Andreasenin kritiikki tilinpitojärjestelmää kohtaan Voiko komissio perustella, miksi Marta Andreasen ei saa kommentoida julkisesti komission väitettyä puutteellista tilinpitojärjestelmää, kun otetaan huomioon, että jatkuvan kommentoinnin kohteena oleva komissio nyttemmin itsekin katsoo, että mikään Marta Andreasenin esittämä väite ei mene sitä pidemmälle, mikä on jo kauan ollut tiedossa? Neil Kinnockin komission puolesta antama vastaus (17. joulukuuta 2002) Euroopan unionin virkamiehiin sovellettavissa henkilöstösäännöissä vaaditaan selkeästi, että virkamiehen on noudatettava ehdotonta vaitiolovelvollisuutta sellaisten asioiden ja tietojen suhteen, jotka hän saa tietoonsa hoitaessaan tehtäviään tai niiden yhteydessä. Tällaista vaatimusta sovelletaan yleisesti demokraattisten valtioiden julkishallinnossa. Vakiintuneen oikeuskäytännön mukaisesti tämän velvoitteen tarkoituksena on ennen kaikkea säilyttää luottamuksellinen suhde Euroopan unionin toimielinten ja niiden virkamiesten sekä muiden työntekijöiden välillä. Marta Andreasenille annettiin asianmukainen huomautus hänen henkilöstösääntöjen mukaisista virkamiesvelvoitteistaan, ja häntä pyydettiin ottamaan yhteyttä esimieheensä ennen julkisten lausuntojen antamista. Marta Adreasen on pyytänyt suostumusta ainoastaan yhden kerran ennen julkisten lausuntojen antamista; tämä tapahtui melko äskettäin 2. joulukuuta 2002.
KIRJALLINEN KYSYMYS E-3120/02 esittäjä(t): Glyn Ford (PSE) komissiolle. Federal Mogul -yhtiön tehtaan suunniteltu sulkeminen.



Virallinen lehti nro 110 E , 08/05/2003 s. 0168 - 0168



KIRJALLINEN KYSYMYS E-3120/02 esittäjä(t): Glyn Ford (PSE) komissiolle (30. lokakuuta 2002) Aihe: Federal Mogul -yhtiön tehtaan suunniteltu sulkeminen Onko komissio tietoinen, että Federal Mogul -yhtiön tehdas Bridgewaterissa Yhdistyneessä kuningaskunnassa aiotaan sulkea ja että näin menetetään lähes 400 työpaikkaa? Voiko komissio kertoa, onko Federal Mogul -yhtiön toimintaan myönnetty tukea uusien työpaikkojen luomiseksi kuluneen viiden vuoden aikana Yhdistyneessä kuningaskunnassa, Ranskassa, Saksassa, Italiassa, Espanjassa ja Belgiassa? Jos on, niin katsooko komissio, että varat olisi maksettava takaisin, kun työpaikkoja siirretään Bridgewaterista Puolaan ja Turkkiin? Anna Diamantopouloun komission puolesta antama vastaus (11. joulukuuta 2002) Tutkiakseen arvoisan parlamentin jäsenen pyyntöä saada tietoa Bridgewaterissa sijaitsevan Federal Mogul -tehtaan suunnitellusta sulkemisesta komissio otti yhteyttä Lounais-Englannin aluehallintoon, josta vahvistettiin, ettei Federal Mogul ollut saanut Euroopan sosiaalirahaston (ESR:n) rahoitusta viimeisten viiden vuoden aikana. Muissa jäsenvaltiossa sijaitsevien Federal Mogul -yhtiön tehtaiden osalta komissio muistuttaa arvoisalle parlamentin jäsenille, että komission tehtävänä on varmistaa, että yhteisön varoja käytetään komissio hyväksymien rakennerahastoja koskevien ohjelmien mukaisesti. Euroopan sosiaalirahaston hallinnoinnista huolehtiva viranomainen tekee puolestaan jokaisessa jäsenvaltiossa päätöksen hakemuksista, joissa haetaan Euroopan sosiaalirahaston yhteisrahoitusta. Komissiolla ei ole näin ollen mahdollisuutta tietää, onko kyseinen yritys saanut yhteisön rahoitusta kansallisen tai jopa alueellisen toimenpiteen nojalla. Komission on siis otettava yhteyttä kansallisiin viranomaisiin ja pyydettävä heitä toteuttamaan omat tutkimuksensa. Komissio toimittaa kaikki kansallisten viranomaisten lähettämät tiedot arvoisalle parlamentin jäsenelle. Euroopan sosiaalirahastoa koskevissa säännöissä ei kuitenkaan aseteta velvollisuutta maksaa saadut varat takaisin, jos rahoituksen saaja siirtää toimintansa unionin ulkopuolelle. On korostettava, että sosiaalirahaston rahoitus ei tue yhtiötä, vaan tarjoaa mahdollisuuden sijoittaa inhimilliseen pääomaan, siten että henkilöiden saama koulutus parantaa heidän työllistyvyyttään.
KIRJALLINEN KYSYMYS E-1838/02 esittäjä(t): Martin Schulz (PSE) komissiolle. Italian hallituksen toimien yhteensopivuus vakaus- ja kasvusopimuksen kanssa.



Virallinen lehti nro 137 E , 12/06/2003 s. 0031 - 0031



KIRJALLINEN KYSYMYS E-1838/02 esittäjä(t): Martin Schulz (PSE) komissiolle (27. kesäkuuta 2002) Aihe: Italian hallituksen toimien yhteensopivuus vakaus- ja kasvusopimuksen kanssa Mitä mieltä komissio on siitä, että Italian hallitus on ilmoittanut finanssioperaatiosta perustaa laillistettu yritys, jonka tehtävä on huolehtia valtion perintöomaisuudesta, kuten rakennuksista, muistomerkeistä ja maa-alueista? Miten komissio suhtautuu siihen, että hallitus ilmoitti lisäksi päätöksestään perustaa toinen yritys, jolle voitaisiin luovuttaa osa valtion perintöomaisuudesta ja jota kiinnittämällä voitaisiin taata Italian valtion julkisia töitä varten ottamia lainoja, ja että yritys pystyisi mahdollisesti myymään valtion perintöomaisuutta? Kun otetaan huomioon se epävarmuus, joka syntyy tämän omaisuuden asettamista markkinoille ja siihen liittyvistä epätavallisista menettelyistä sekä maksukyvyttömyystapauksissa noudatettavista velvoitteista myydä tärkeitä historiallisia muistomerkkejä, voidaan oikeutetusti pelätä, että tällainen luova rahoittaminen johtaa käytännössä julkisen velan kasvuun maassa, joka on jo yksi yhteisön jäsenvaltioiden velkaantuneimmista. Siksi olisi määriteltävä hyvissä ajoin, onko tämä toimenpide yhteensopiva vakaus- ja kasvusopimuksen kanssa. Pedro Solbes Miran komission puolesta antama vastaus (26. heinäkuuta 2002) Kaikki jäsenvaltiot ovat vakaus- ja kasvusopimuksessa sitoutuneet noudattamaan keskipitkän aikavälin tavoitteita pitää julkisyhteisöjen rahoitusasema lähellä tasapainoa tai ylijäämäisenä. Rahoitusasema määritellään julkisyhteisöjen alijäämän perusteella, kuten säädetään Euroopan kansantalouden tilinpito- ja aluetilinpitojärjestelmästä yhteisössä 25. kesäkuuta 1996 annetussa neuvoston asetuksessa (EY) N:o 2223/96(1) (Euroopan kansantalouden tilinpitojärjestelmä, tunnetaan myös nimellä EKT-95) sekä Euroopan yhteisöjen perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22. marraskuuta 1993 annetussa neuvoston asetuksessa (EY) N:o 3605/93(2) (sellaisena kuin se on muutettuna 25. helmikuuta 2002 annetulla komission asetuksella (EY) N:o 351/2002(3)). Kysymyksessä viitataan Italian parlamentin hiljattain antamaan lainsäädäntöön, jolla perustetaan kaksi laitosta: Patrimonio SpA ja Infrastrutture SpA. Eurostat selvittää parhaillaan näiden laitosten tulevien tehtävien laatua ja antaa lausuntonsa niiden käsittelystä julkisessa tilinpidossa, kun laitokset aloittavat toimintansa. (1) EYVL L 310, 30.11.1996. (2) EYVL L 332, 31.12.1993. (3) EYVL L 55, 26.2.2002.